钦定古今图书集成/明伦汇编/宫闱典/第032卷 > 和帝阴皇后
## 钦定古今图书集成/明伦汇编/宫闱典/第032卷 > 和帝阴皇后

按《后汉书后纪》：“和帝阴皇后，讳某，光烈皇后兄执金
吾识之曾孙也。后少聪慧，善书蓺。永元四年，选入掖
庭，以先后近属，故得为贵人，有殊宠。八年，遂立为皇
后。自和熹邓后入宫，爱宠稍衰，数有恚恨。后外祖母
邓朱出入宫掖，十四年夏，有言后与朱共挟巫蛊道，
事发觉，帝遂使中常侍张慎与尚书陈褒于掖庭狱”
杂考案之，朱及二子奉毅与后弟轶辅、敞辞语相连
及，以为祠祭祝诅，大逆无道。奉毅、辅考死狱中。帝使
司徒鲁恭持节赐后策上玺绶，迁于桐宫，以忧死。立
七年，葬临平亭部。父特进纲自杀，轶敞及朱家属徙
日南比景县，宗亲内外昆弟皆免官还田里。永初四
年，邓太后诏赦阴氏，徙者悉归故郡，还其资财五百
馀万。